EXPUNERE DE MOTIVE

Istoricul propunerii

Adoptarea propunerii de către Comisie: 17 septembrie 2008

Transmiterea propunerii către Consiliu și Parlamentul European – COM(2008) 563 final: 15 octombrie 2008 [2008/0183(CNS)]

avizul Parlamentului European – prima lectură: Avizul adoptat la 26 martie 2009 a fost confirmat de rezoluția din 5 mai 2010 privind consecințele intrării în vigoare a Tratatului de la Lisabona asupra procedurilor interinstituționale în curs de desfășurare [COM(2009)0665] - „omnibus”.

În cadrul sesiunii sale din 26 martie 2009, Parlamentul European a adoptat o rezoluție legislativă cu 425 de voturi pentru, 71 împotrivă și 62 de abțineri cu privire la raportul dlui Siekierski care cuprinde 20 de amendamente.

La 17 septembrie 2010, Comisia a adoptat o propunere modificată [COM(2010) 486 final]. Alături de procente mai mici de cofinanțare națională, această propunere prevedea un plafon de 500 milioane EUR pentru contribuția financiară anuală a UE, precum și o serie de adaptări tehnice ca urmare a amendamentelor propuse de Parlamentul European. Propunerea modificată a fost de asemenea adaptată pentru a ține seama de intrarea în vigoare a Tratatului de la Lisabona.

Avizul Comitetului Economic și Social European cu privire la propunerea modificată: CESE 70/2011, adoptat la 20 ianuarie 2011 (Raportor: Dl Lucan)

Avizul Comitetului Regiunilor cu privire la propunerea modificată: CdR 340/2010, adoptat la 27 ianuarie 2011 (Raportor Dl Martikainen).

Această nouă propunere modificată înlocuiește propunerea modificată COM(2010) 486 final.

CONTEXTUL PROPUNERII

Regulamentul (CEE) nr. 3730/87 al Consiliului a stabilit normele generale aplicabile operațiunilor de furnizare către anumite organizații desemnate a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate. Regulamentul respectiv a fost ulterior abrogat și încorporat în Regulamentul de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”).

Timp de peste două decenii, stocurile de intervenție puse la dispoziție prin acest program s-au dovedit o sursă sigură de aprovizionare cu produse alimentare a persoanelor celor mai defavorizate. Necesitatea distribuirii de alimente a crescut în urma extinderilor succesive, care au dus la creșterea substanțială a populației defavorizate din Uniune. În 2010, de acest program au beneficiat peste 18 milioane de persoane.

Obiectivele politicii agricole comune (PAC), prevăzute la articolul 39 alineatul (1) din tratat, includ stabilizarea piețelor și asigurarea unor prețuri rezonabile de livrare către consumatori. Pe de altă parte, consolidarea coeziunii sociale a Uniunii este un obiectiv prevăzut de articolul 174 din tratat. Prin reducerea nesiguranței alimentare a persoanelor celor mai defavorizate din Uniune și prin contribuția la reducerea stocurilor de intervenție publică, acest program vine în sprijinul îndeplinirii tuturor acestor obiective.

În ultimii ani, PAC a fost modificată în mod radical, accentul nemaipunându-se pe obiectivul principal referitor la creșterea productivității, ci pe consolidarea sustenabilității pe termen lung a agriculturii și, prin urmare, stocurile de intervenție de produse agricole s-au diminuat. Cadrul juridic al programului de distribuire de alimente trebuie adaptat la această nouă realitate.

În declarația sa din 4 aprilie 2006 referitoare la aprovizionarea organizațiilor caritabile agreate care urmăresc implementarea programului european de ajutor alimentar destinat persoanelor celor mai defavorizate, Parlamentul European și-a exprimat îngrijorarea legată de viitorul programului european de ajutor alimentar destinat persoanelor celor mai defavorizate și, drept confirmare a necesității de a satisface cerințele în materie de alimente ale acestora, a solicitat Comisiei și Consiliului să confere caracter permanent programului european de ajutor alimentar.

La 22 mai 2008, Parlamentul European a adoptat o rezoluție referitoare la prețurile în creștere ale alimentelor în UE și în țările în curs de dezvoltare, în care sublinia caracterul fundamental al dreptului la hrană, precum și necesitatea de a ameliora accesul tuturor, în orice moment, la suficientă hrană, care să le permită să ducă o viață activă și sănătoasă.

În comunicarea sa privind „Creșterea prețurilor la produsele alimentare – Direcții de acțiune ale UE pentru gestionarea problemei” din 20 mai 2008, Comisia a recunoscut deja importanța acestui program. În discursul adresat Parlamentului la 18 iunie 2008, președintele Comisiei Europene vorbea despre o creștere cu două treimi a bugetului pentru această inițiativă, conform previziunilor Comisiei.

La 13 aprilie 2011, Curtea Europeană de Justiție (Cauza T-576/08) a anulat dispozițiile planului de distribuire de alimente pentru 2009, care prevedeau achiziționări de pe piață. În aceste condiții, Comisia s-a văzut nevoită să aprovizioneze planul de distribuție pentru 2012 exclusiv din stocurile de intervenție existente. Prin urmare, bugetul destinat planului pentru 2012 se ridică la doar 113 milioane EUR, adică la mai puțin de un sfert din valoarea planurilor anuale anerioare.

La 29 iunie 2011, Comisia a adoptat o comunicare privind perspectivele financiare multianuale pentru perioada 2014-2020. Cât privește programul de distribuire de alimente către persoanele cele mai defavorizate, respectiva comunicare propunea ca, pe viitor, finanțarea acestui program, în valoare de 2,5 miliarde EUR (prețurile din 2011), să fie efectuată de la rubrica 1.

În rezoluția sa din 7 iulie 2011, Parlamentul European a adresat Comisiei și Consiliului solicitarea de a elabora o soluție de tranziție pentru anii care au rămas din actualul cadru financiar multianual, cu scopul de a evita o reducere drastică a ajutorului alimentar ca urmare a reducerii finanțării de la 500 milioane EUR la 133 milioane EUR, precum și de a garanta că populațiile dependente de ajutoarele alimentare nu suferă de sărăcie alimentară. Numeroși reprezentanți ai societății civile europene, de la autorități locale și ONG-uri la organizații caritabile, și-au exprimat îngrijorarea pentru viitorul programului și au lansat un apel unanim la adresa diverselor instituții ale Uniunii de a găsi o soluție pentru continuarea acestuia.

ELEMENTELE PROPUNERII INIțIALE

În 2008, Comisia a propus o revizuire a programului de distribuire de alimente [COM (2008) 563 final] pe baza următoarelor elemente:

- Două surse de aprovizionare. Produsele alimentare ar proveni fie din stocuri de intervenție, fie de pe piață. Cea de-a doua opțiune nu ar mai fi limitată la situațiile în care stocurile de intervenție sunt temporar indisponibile. Cu toate acestea, s-ar acorda prioritate utilizării stocurilor de intervenție adecvate, în cazul în care acestea sunt disponibile.

- O mai mare varietate de produse alimentare distribuite și priorități mai clare. Pentru a îmbunătăți echilibrul nutrițional al produselor alimentare furnizate în cadrul programului, gama produselor distribuite nu ar mai fi limitată la cele pentru care se aplică procedura de intervenție. Produsele alimentare ar fi alese de autoritățile statelor membre în cadrul unor programe naționale de distribuire de alimente care să stabilească obiective și priorități ale distribuirii de produse alimentare către persoanele cele mai defavorizate, ținând cont și de criterii nutriționale.

- Perspectiva pe termen lung. Activitățile de distribuire de alimente implică planificarea pe termen lung și pregătirea minuțioasă de către autoritățile naționale și a organizațiile caritabile. Pentru a-și spori eficiența, programul Uniunii de distribuire de alimente ar trebui realizat pe o perioadă de trei ani. Cantitatea de ajutoare pentru cel de-al doilea și cel de-al treilea an ar fi numai estimativă și ar trebui confirmată ulterior. Mai mult, se propune plafonarea contribuției financiare a Uniunii.

- Cofinanțarea. Introducerea cofinanțării ar susține caracterul coeziv al programului, ar asigura planificarea adecvată și ar consolida sinergiile. Pentru a facilita introducerea fără probleme, precum și un nivel ridicat de absorbție continuă a fondurilor comunitare puse la dispoziție, procentele de cofinanțare comunitară ar fi de 75 % și 85 % în statele membre care beneficiază de fondul de coeziune pentru planul 2010-2012. Ulterior, conform planului pentru 2013-2015, procentele cofinanțării comunitare ar fi de 50 %, respectiv 75 %.

- Consolidarea monitorizării și a raportării. Ar fi consolidate obligațiile de raportare la diferite niveluri, iar acestea ar include prezentarea unui raport al Comisiei către Parlamentul European și Consiliu.

Propunerea din 2008 a fost însoțită de o evaluare a impactului sub forma unui document de lucru al serviciilor Comisiei [SEC(2008)2436/2].

AVIZUL COMISIEI PRIVIND AMENDAMENTELE PARLAMENTULUI EUROPEAN; ELEMENTE ALE NOII PROPUNERI MODIFICATE

În avizul său, Parlamentul European a pledat puternic pentru menținerea în totalitate a finanțării din partea Uniunii pentru acest program (amendamentele 5, 10, 16, 17, 18, 19). Avizul Comitetului Economic și Social European conține o solicitare similară.

Autoritățile naționale din statele membre participante și un număr foarte mare de reprezentanți ai societății civile și-au exprimat recent dorința ca programul să fie în continuare finanțat în totalitate din bugetul UE. Aceștia sunt de părere că, în actualul context al crizei financiare, anumite state membre participante s-ar putea afla în imposibilitatea de a-și asigura partea lor de finanțare națională și, prin urmare, programul de distribuire de alimente ar putea fi întrerupt acolo unde este mai multă nevoie de el.

Mai mult, Comisia este conștientă de numărul din ce în ce mai mare de cetățeni europeni care necesită asistență alimentară.

Pe acest fond, Comisia a decis să înlocuiască propunerea modificată cu numărul COM(2010)486 final cu această nouă propunere modificată.

În lumina contribuției programelor de distribuire de alimente atât la îndeplinirea obiectivelor politicii agricole comune cât și la intensificarea coeziunii sociale a Uniunii, Comisia este de părere că acest lucru s-ar reflecta mai bine în propunerea sa prin intermediul unei baze juridice duble [articolul 42 și articolul 43 alineatul (2), precum și articolul 175 alineatul (3)].

Această nouă propunere modificată menține în viitor nivelul actual de finanțare de către UE a programului (100%) însă, pentru a asigura stabilitatea bugetară, se menține și plafonul actual al contribuției financiare a UE de 500 milioane EUR.

Amendamentele 8, 11, 13 și 14 conțin alte modificări substanțiale acceptate de Comisie în cadrul prezentei propuneri modificate, deși formularea din textul final al Comisiei poate fi diferită de cea propusă de Parlamentul European. Amendamentul 8 introduce ideea ca alimentele să provină din Uniune, idee păstrată, în prezenta propunere modificată, sub forma unei priorități care poate fi decisă de statele membre atunci când acestea aleg tipurile de alimente care urmează a fi distribuite. Amendamentul 11 prevede obligația ca punctele de distribuție să indice clar participarea la plan a Uniunii, iar Comisia a păstrat această obligație în propunerea modificată, normele de aplicare urmând a fi adoptate ulterior. Amendamentul 13 precizează că achiziția de produse alimentare trebuie să se facă pe baza unor proceduri concurențiale, conform indicațiilor explicite din prezenta propunere. În sfârșit, a mai fost încorporat amendamentul 14, prin care se cere rambursarea costurilor de depozitare suportate de organizațiile caritabile.

Comisia va adopta în curând o serie de propuneri juridice referitoare la noul cadru financiar multianual, inclusiv o propunere privind distribuirea de alimente celor nevoiași, măsură care va fi finanțată de la rubrica 1. În aceste condiții, planurile trianuale avute în vedere în propunerea precedentă nu mai corespund acestui nou cadru temporal. Prin urmare, această nouă propunere modificată păstrează sistemul actual de planuri anuale.

Totodată, ea păstrează și celelalte elemente incluse în propunerea inițială, și anume cele două surse de aprovizionare, o mai mare varietate de produse alimentare combinată cu un accent sporit pe aspectele nutriționale, precum și o serie de priorități mai clare și de mecanisme mai robuste de monitorizare și raportare.

ALINIEREA LA TRATATUL PRIVIND FUNCțIONAREA UNIUNII EUROPENE (TFUE)

Tratatul privind funcționarea Uniunii Europene (TFUE) face o distincție clară între competența delegată Comisiei de a adopta acte fără caracter legislativ (acte delegate), care completează sau modifică anumite elemente neesențiale ale actului legislativ, conform articolului 290, pe de o parte, și competența acordată Comisiei de a adopta acte de punere în aplicare în temeiul articolului 291, pe de altă parte. De fapt, statele membre sunt responsabile cu punerea în aplicare a actelor obligatorii din punct de vedere juridic ale Uniunii Europene, dar dacă pentru aplicarea actului legislativ sunt necesare condiții uniforme, atunci Comisia are competența de a le adopta prin intermediul unor acte de punere în aplicare.

Alinierea la noile norme din tratat a programului de distribuire de alimente către cele mai defavorizate persoane constă într-o procedură de calificare prin care normele de aplicare adoptate de Comisie pentru a asigura executarea fără probleme a măsurii sunt acum clasificate ca acte de punere în aplicare sau acte delegate.

Prezenta propunere modificată conține toate elementele esențiale, principiile generale și normele de programare ale programului, care sunt stabilite astfel de organul legislativ.

În conformitate cu articolul 290 din Tratatul privind funcționarea Uniunii Europene, organul legislativ delegă Comisiei competența de a suplimenta sau de a modifica anumite elemente neesențiale care sunt, totuși, necesare pentru funcționarea adecvată a programului. Prezenta propunere modificată prevede ca, prin intermediul unor acte delegate, Comisia să adopte metoda de calculare a alocării generale a resurselor, inclusiv distribuirea stocurilor de intervenție și a mijloacelor financiare, definirea valorii contabile a produselor eliberate din stocurile de intervenție, precum și metoda de realocare a resurselor în urma unor eventuale revizuiri ale planului. Comisia trebuie să adopte dispoziții prin care să impună utilizarea procedurilor de achiziționare în cazul tuturor operațiunilor legate de executarea planurilor, dispoziții privind garanțiile care trebuie depuse de către solicitanți și norme privind sancțiunile și reducerile care trebuie aplicate de statele membre în cazul nerespectării termenelor și al altor deficiențe.

În conformitate cu articolul 291 din Tratatul privind funcționarea Uniunii Europene, statele membre sunt responsabile cu punerea în aplicare a actelor obligatorii din punct de vedere juridic adoptate de organul legislativ. Totuși, pare necesar să se asigure aplicarea uniformă a programului în toate statele membre, pentru a se evita orice risc de denaturare sau discriminare. Prin urmare, prin prezenta propunere modificată, organul legislativ atribuie Comisiei competențe de punere în aplicare pentru adoptarea unor norme și proceduri detaliate, pentru adoptarea și, atunci când este cazul, revizuirea planurilor, precum și pentru definirea elementelor suplimentare care trebuie incluse în planurile trienale, a procedurilor și termenelor aplicabile scoaterii produselor din stocurile de intervenție, a formatului rapoartelor anuale privind punerea în aplicare și al programelor naționale de distribuire de alimente, a normelor pentru rambursarea costurilor, inclusiv a termenelor și a plafoanelor financiare, a condițiilor aferente cererii de oferte și a condițiilor aplicabile produselor alimentare și furnizării acestora, a cerințelor minime ale programelor de control, a condițiilor uniforme referitoare la procedurile de plată, inclusiv a sarcinilor care trebuie îndeplinite de agențiile naționale de intervenție, precum și a normelor detaliate privind obligația ca punctele de ambalare și cele de distribuție să indice clar participarea Uniunii la acest program.

IMPLICAțIILE BUGETARE

Normele propuse sunt concepute în vederea punerii în aplicare a noilor dispoziții privind programul de distribuire de alimente către persoanele cele mai defavorizate din Uniune. Noul program va fi în continuare finanțat în totalitate de Uniune.

Prezenta propunere modificată menține un plafon financiar anual de 500 milioane EUR destinat finanțării de către UE a programului.

PROPUNERE MODIFICATă

Având în vedere articolul 293 alineatul (2) din Tratatul privind funcționarea Uniunii Europene, această nouă propunere modificată a Comisiei este prezentată în cele ce urmează.

2008/0183 (COD)

Propunere modificată de

REGULAMENT AL PARLAMENTULUI EUROPEAN ŞI AL CONSILIULUI

de modificare a Regulamentului (CE) nr. 1290/2005 al Consiliului și a Regulamentului (CE) nr. 1234/2007 al Consiliului în ceea ce privește distribuirea de produse alimentare către persoanele cele mai defavorizate din Uniune

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 42 primul paragraf, articolul 43 alineatul (2) și articolul 175 alineatul (3),

având în vedere propunerea Comisiei Europene[1],

după transmiterea propunerii către parlamentele naționale,

având în vedere avizul Comitetului Economic și Social European[2],

având în vedere avizul Comitetului Regiunilor[3],

hotărând în conformitate cu procedura legislativă ordinară,

întrucât:

1. Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate[4], ulterior abrogat și încorporat în Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”)[5], a prevăzut, timp de peste două decenii, un program fiabil pentru distribuirea de produse alimentare către persoanele cele mai defavorizate din Uniune și a contribuit în mod pozitiv la coeziunea socială a UE, prin reducerea disparităților economice și sociale.

2. Obiectivele politicii agricole comune (PAC), prevăzute la articolul 39 alineatul (1) din tratat, includ atât stabilizarea piețelor, cât și asigurarea unor prețuri rezonabile la produsele livrate către consumatori. De-a lungul anilor, programul de distribuire de alimente a contribuit cu succes la îndeplinirea ambelor obiective și, prin reducerea nesiguranței aprovizionării cu produse alimentare a persoanelor celor mai defavorizate din Uniune, s-a dovedit un instrument esențial, contribuind la garantarea unei disponibilități la scară largă a produselor alimentare în Uniune și la reducerea, în același timp, a stocurilor de intervenție. Programul de ajutor alimentar al UE pentru persoanele cele mai defavorizate trebuie să continue să garanteze îndeplinirea țelurilor PAC. În același timp, el trebuie să vizeze consolidarea coeziunii sociale a Uniunii.

3. În declarația sa din 4 aprilie 2006 referitoare la aprovizionarea organizațiilor caritabile agreate care pun în aplicare programul european de ajutor alimentar destinat persoanelor celor mai defavorizate[6], Parlamentul European a subliniat faptul că programul european de ajutor alimentar destinat persoanelor celor mai defavorizate și-a dovedit utilitatea și a fost vital pentru milioane de persoane. În plus, Parlamentul și-a exprimat îngrijorarea legată de viitorul programului european de ajutor alimentar destinat persoanelor celor mai defavorizate și, drept confirmare a necesității de a satisface cererea de alimente a acestora, a solicitat Comisiei și Consiliului, printre altele, să confere caracter permanent programului european de ajutor alimentar. Mai mult, în rezoluția sa din 7 iulie 2011, Parlamentul European a adresat Comisiei și Consiliului solicitarea de a elabora o soluție de tranziție pentru anii care au rămas din actualul cadru financiar multianual, cu scopul de a evita o reducere drastică a ajutorului alimentar ca urmare a reducerii finanțării de la 500 milioane EUR la 113 milioane EUR, precum și de a garanta că populațiile dependente de ajutoarele alimentare nu suferă de sărăcie alimentară.

4. Extinderile succesive ale Uniunii au dus la creșterea numărului potențial de beneficiari ai programelor de ajutor alimentar. În același timp, prețurile din ce în ce mai mari ale alimentelor au afectat negativ securitatea alimentară a persoanelor celor mai defavorizate și au dus la creșterea costurilor de furnizare a ajutoarelor alimentare. Drept urmare, importanța programului instituit inițial prin Regulamentul (CEE) nr. 3730/87 și, în prezent, prin articolul 27 din Regulamentul (CE) nr. 1234/2007, s-a accentuat în timp. De aceea, este vitală continuarea programului la nivelul Uniunii și mai buna adaptare a acestuia la evoluțiile pieței.

5. Actualul program de distribuire de alimente se bazează pe distribuirea de produse din stocurile de intervenție ale Uniunii, suplimentate temporar prin achiziții de pe piață. Cu toate acestea, reformele succesive ale PAC și evoluțiile favorabile ale prețurilor de producător au dus la reducerea treptată a stocurilor de intervenție, precum și a gamei de produse disponibile. Drept urmare, achizițiile de pe piață trebuie transformate la rândul lor într-o sursă permanentă de aprovizionare în cadrul programului, în scopul completării stocurilor de intervenție în cazul în care nu sunt disponibile stocuri de intervenție corespunzătoare.

6. În măsura în care programul constă în achiziționarea de alimente de pe piață atunci când nu sunt disponibile stocuri de intervenție pentru distribuirea de alimente, el reprezintă o măsură specifică necesară îndeplinirii obiectivului de consolidare a coeziunii sociale a Uniunii.

7. Un program al Uniunii nu poate reprezenta unica reacție la nevoia crescândă de ajutoare alimentare din cadrul Uniunii. Sunt necesare atât politici naționale puse în aplicare de administrațiile publice, cât și mobilizarea societății civile, inclusiv prin intermediul unor inițiative locale, pentru a oferi securitate alimentară persoanelor celor mai defavorizate. Cu toate acestea, un program al Uniunii caracterizat printr-un puternic element de coeziune ar putea servi ca model pentru distribuirea de produse alimentare către persoanele cele mai defavorizate, mai ales în regiunile mai puțin dezvoltate, ar putea contribui la crearea de sinergii și încuraja inițiativele publice și private destinate să sporească securitatea alimentară a persoanelor defavorizate. În plus, dată fiind dispersia geografică a stocurilor de intervenție, care sunt reduse, disponibile în statele membre, programul poate contribui la utilizarea optimă a acestora. Prin urmare, programul Uniunii nu ar trebui să aducă atingere niciunor politici naționale în acest sens.

8. Pentru a se asigura buna gestionare a bugetului, trebuie stabilit un plafon fix pentru ajutorul acordat de Uniune. Programul de distribuire de produse alimentare către persoanele cele mai defavorizate trebuie adăugat la lista măsurilor eligibile pentru finanțare din Fondul European de Garantare Agricolă (FEGA), prevăzută la articolul 3 alineatul (1) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune[7].

9. Experiența a demonstrat că sunt necesare unele îmbunătățiri ale gestionării programului de distribuire de alimente. Prin urmare, Comisia trebuie să întocmească planuri anuale pentru punerea în aplicare a programului, pe baza cererilor statelor membre comunicate Comisiei, precum și a altor informații considerate pertinente. Statele membre trebuie să-și întemeieze cererile de produse alimentare pe programele naționale de distribuire de alimente și să-și stabilească obiectivele și prioritățile pentru distribuirea de alimente către cei mai defavorizați ținând cont de considerații nutriționale. În acest context, ar fi oportun ca statele membre să poată decide să aleagă de preferință produse originare din Uniune. În sfârșit, pentru a asigura o acoperire adecvată a costurilor legate de punerea în aplicare a planului, trebuie să se prevadă posibilitatea statelor membre de a decide să ramburseze, în limita resurselor disponibile în cadrul planului, anumite costuri legate de gestionare, transport și depozitare suportate de organizațiile desemnate.

10. Statele membre trebuie să efectueze controale administrative și fizice adecvate și să aplice sancțiuni în caz de nereguli, pentru a se asigura că planul anual este pus în aplicare în conformitate cu normele aplicabile.

11. Articolul 27 din Regulamentul (CE) nr. 1234/2007 atribuie Comisiei competențe în vederea punerii în aplicare a unora dintre dispozițiile articolului menționat.

12. Ca urmare a intrării în vigoare a Tratatului de la Lisabona, competențele atribuite Comisiei în vederea aplicării programului prevăzut la articolul 27 din Regulamentul (CE) nr. 1234/2007 trebuie aliniate, în consecință, la articolele 290 și 291 din Tratatul privind funcționarea Uniunii Europene („tratatul”).

13. Comisia trebuie să aibă competența de a adopta acte delegate în conformitate cu articolul 290 din tratat, pentru a completa sau modifica anumite elemente neesențiale ale articolului 27 din Regulamentul (CE) nr. 1234/2007. Este necesar să fie definite elementele în legătură cu care poate fi exercitată competența respectivă, precum și condițiile aplicabile delegării.

14. Pentru a garanta aplicarea uniformă în toate statele membre a articolului 27 din Regulamentul (CE) nr. 1234/2007, Comisia trebuie să aibă competența de a adopta acte de punere în aplicare, în conformitate cu articolul 291 din tratat. Măsurile necesare pentru această aplicare uniformă trebuie adoptate de Comisie prin intermediul unor acte de punere în aplicare, în conformitate cu dispozițiile Regulamentului (CE) nr. XX/XXXX al Parlamentului European și al Consiliului privind…

15. Pentru a asigura eficiența și transparența adoptării planurilor anuale, Comisia trebuie să adopte procedurile de adoptare și revizuire a planurilor, prin intermediul unor acte de punere în aplicare. Din același motiv, adoptarea și, dacă este necesară, revizuirea planului anual trebuie să se facă, de asemenea, prin intermediul unor acte de punere în aplicare.

16. Pentru a garanta statelor membre un cadru coerent și eficient pentru participarea la program și punerea în aplicare a acestuia, Comisia trebuie să adopte acte de punere în aplicare referitoare la stabilirea elementelor suplimentare care trebuie incluse în planul anual, a normelor pentru furnizarea de produse, precum și a procedurilor și termenelor aplicabile scoaterii produselor din stocurile de intervenție, inclusiv a transferurilor între statele membre.

17. Pentru a asigura comparabilitatea informațiilor care trebuie transmise de statele membre participante, Comisia trebuie să adopte, prin acte de punere în aplicare, norme referitoare la formatul programelor naționale de distribuire de alimente și al rapoartelor anuale privind punerea în aplicare.

18. Statele membre trebuie să aibă posibilitatea de a considera eligibile în cadrul programului anumite costuri ale organizațiilor caritabile. Pentru a asigura aplicarea uniformă a acestei posibilități în toate statele membre, Comisia trebuie să adopte acte de punere în aplicare prin care să stabilească norme comune detaliate pentru rambursarea costurilor respective, precum și termene și plafoane financiare.

19. Pentru a se asigura că cererile de oferte sunt emise conform unor norme uniforme în toate statele membre, Comisia trebuie să adopte acte de punere în aplicare privind condițiile aferente cererii de oferte și condițiile aplicabile produselor alimentare și furnizării acestora.

20. Pentru a garanta un nivel armonizat de performanță a diferitelor elemente ale sistemului de control, Comisia trebuie să adopte norme de punere în aplicare prin care să stabilească obligațiile statelor membre în legătură cu controalele.

21. Pentru a asigura aplicarea uniformă a planului de către autoritățile din statele membre și pentru a facilita colaborarea între acestea, Comisia trebuie să adopte norme de punere în aplicare prin care să stabilească proceduri și termene de plată, inclusiv reduceri în caz de nerespectare a acestora, dispoziții contabile, precum și sarcinile care trebuie îndeplinite de organismele de intervenție naționale, inclusiv în cazul transferurilor între statele membre.

22. Prin urmare, Regulamentul (CE) nr. 1290/2005 și Regulamentul (CE) nr. 1234/2007 trebuie modificate în consecință,

ADOPTĂ PREZENTUL REGULAMENT:

Articolul 1

La articolul 3 alineatul (1) din Regulamentul (CE) nr. 1290/2005 se adaugă următoarea literă (g):

„(g) programul de distribuire de produse alimentare către persoanele cele mai defavorizate din Uniune, prevăzut la articolul 27 din Regulamentul (CE) nr. 1234/2007.”

Articolul 2

Regulamentul (CE) nr. 1234/2007 se modifică după cum urmează:

23. Se inserează următorul articol 4a:

„ Articolul 4a

[Adoptarea unor acte delegate și de punere în aplicare]

Atunci când i se atribuie competența de a adopta acte delegate, Comisia acționează în conformitate cu procedura menționată la articolul 196 a .

Atunci când i se atribuie competența de a adopta acte de punere în aplicare, Comisia acționează în conformitate cu procedura menționată la articolul 196 b .”

24. În partea II, la titlul I capitolul I secțiunea II, subsecțiunea IV se modifică după cum urmează:

25. Articolul 27 se înlocuiește cu următorul text:

„Articolul 27 Program pentru distribuirea de alimente către persoanele cele mai defavorizate din Uniune

1. Se instituie un program prin care pot fi distribuite produse alimentare către persoanele cele mai defavorizate din Uniune, prin intermediul unor organizații desemnate de statele membre. În acest scop, sunt puse la dispoziție produse din stocurile de intervenție sau, dacă nu sunt disponibile stocuri de intervenție adecvate pentru programul de distribuire de alimente, se achiziționează produse alimentare de pe piață.

În sensul programului prevăzut la primul paragraf, prin „persoanele cele mai defavorizate” se înțelege persoanele fizice, persoanele particulare, familiile sau grupurile formate din aceste persoane, a căror situație de dependență socială și financiară este constatată sau recunoscută pe baza criteriilor de eligibilitate adoptate de autoritățile competente naționale sau este evaluată în funcție de criteriile care sunt practicate de organizațiile desemnate și care sunt aprobate de autoritățile competente respective.

2. Statele membre care doresc să participe la programul prevăzut la alineatul (1) prezintă Comisiei programe de distribuire de alimente care să conțină următoarele:

26. detalii privind principalele caracteristici și obiective ale acestora,

27. organizațiile desemnate,

28. cererile privind cantitățile de produse alimentare care urmează a fi distribuite în fiecare an și alte informații relevante.

Statele membre aleg produsele alimentare pe baza unor criterii obiective, inclusiv valorile nutritive și adecvarea pentru distribuție. În acest scop, statele membre pot să aleagă de preferință produse originare din Uniune.

3. Pe baza cererilor notificate de statele membre în temeiul alineatului (2) primul paragraf și pe baza altor informații considerate relevante, Comisia adoptă planuri anuale.

Fiecare plan anual prevede alocări financiare anuale din partea Uniunii per stat membru.

Atunci când produsele cuprinse în planul anual nu sunt disponibile în stocurile de intervenție din statul membru care are nevoie de ele, planul anual prevede transferul acestora din statele membre în care sunt disponibile în stocurile de intervenție.

Un plan anual poate fi revizuit din perspectiva oricăror evoluții relevante care afectează punerea acestuia în aplicare.

4. Organismele desemnate de statele membre, menționate la alineatul (1), nu pot fi întreprinderi comerciale.

Produsele alimentare sunt oferite gratuit organizațiilor respective.

Distribuirea produselor alimentare către persoanele cele mai defavorizate este efectuată:

29. gratuit; sau

30. la un preț care nu depășește în niciun caz un nivel justificat de costurile suportate pentru punerea în aplicare a acțiunii de către organizațiile desemnate, altele decât costurile care pot fi acoperite în temeiul alineatului (7) al doilea paragraf literele (a) și (b).

5. Statele membre care participă la program:

31. prezintă Comisiei un raport anual privind punerea în aplicare a programului;

32. informează periodic Comisia cu privire la evoluțiile care influențează punerea în aplicare a programelor de distribuire de produse alimentare.

6. Uniunea finanțează costurile eligibile în temeiul programului. Această finanțare nu trebuie să depășească 500 milioane EUR per exercițiu bugetar.

7. Costurile eligibile în cadrul programului sunt:

33. costul produselor eliberate din stocurile de intervenție,

34. costul produselor alimentare achiziționate de pe piață și

35. costul transportării între statele membre a produselor din stocurile de intervenție, atunci când este necesar.

În cadrul resurselor financiare disponibile pentru punerea în aplicare a planului anual în fiecare stat membru, autoritățile competente naționale pot considera eligibile următoarele costuri:

36. costurile aferente transportării produselor alimentare către spațiile de depozitare ale organizațiilor desemnate;

37. următoarele costuri suportate de organizațiile desemnate, în măsura în care sunt direct legate de punerea în aplicare a planului:

(i) costuri administrative;

(ii) costuri pentru transportul între spațiile de depozitare ale organizațiilor desemnate și punctele de distribuție finale, și

(iii) costurile de depozitare.

8. Statele membre efectuează controale administrative și fizice pentru a asigura punerea în aplicare a planului în conformitate cu normele aplicabile și stabilesc sancțiunile aplicabile în caz de nereguli.

9. Pe pachetele cu alimente distribuite prin intermediul planurilor, precum și la punctele de distribuție, trebuie să figureze, marcate clar, cuvintele „Ajutor din partea Uniunii Europene”, însoțite de emblema Uniunii Europene.

10. Programul Uniunii nu aduce atingere niciunor programe naționale prin care se distribuie produse alimentare celor mai defavorizate persoane, în conformitate cu legislația Uniunii.

* JO L 243, 6.9.2006, p. 47.”

38. Se inserează următoarele articole 27a și 27b:

„Articolul 27a Elemente neesențiale ale programului de distribuire de alimente

1. Pentru a asigura utilizarea eficientă a bugetului alocat programului prevăzut la articolul 27, prin intermediul unor acte delegate, Comisia definește metoda de calculare a alocărilor totale de resurse, inclusiv distribuirea produselor de intervenție și mijloacele financiare dedicate achiziției de produse alimentare de pe piață între statele membre. De asemenea, Comisia definește valoarea contabilă a produselor eliberate din stocurile de intervenție, precum și metoda care trebuie utilizată, eventual, în cazul realocării de resurse între statele membre ca urmare a revizuirii planului anual.

2. Pentru a asigura utilizarea efectivă și eficientă a bugetului alocat programului prevăzut la articolul 27 și pentru a proteja drepturile și obligațiile operatorilor Comisia adoptă, prin intermediul unor acte delegate, dispoziții prin care să impună utilizarea procedurilor de achiziționare în cazul tuturor operațiunilor legate de executarea programelor de distribuire de alimente, dispoziții privind garanțiile care trebuie depuse de către solicitanți, precum și norme privind sancțiunile, reducerile și excluderile care trebuie aplicate de statele membre, mai ales în cazul nerespectării termenelor pentru scoaterea produselor din stocurile de intervenție și în cazul unor deficiențe grave sau nereguli în executarea planului anual.

Articolul 27b Aplicarea uniformă a programului de distribuire de alimente

1. Prin intermediul unor acte de punere în aplicare, Comisia adoptă dispoziții în vederea aplicării uniforme a planului anual și a programelor naționale de distribuire de alimente menționate la articolul 27. Actele respective vizează:

(a) norme și proceduri detaliate privind adoptarea și revizuirea planurilor anuale, inclusiv termenele aplicabile;

(b) adoptarea planurilor anuale și a revizuirilor lor;

(c) dispoziții privind elementele suplimentare care fac parte din planurile anuale, norme privind furnizarea de produse alimentare, precum și procedurile și termenele aplicabile scoaterii produselor din stocurile de intervenție și transferului între statele membre;

(d) dispoziții referitoare la formatul rapoartelor anuale privind punerea în aplicare și al programelor naționale de distribuire de alimente;

(e) norme detaliate pentru rambursarea costurilor enumerate la articolul 27 alineatul (7) al doilea paragraf, inclusiv plafoanele financiare și termenele;

(f) condiții uniforme legate de cererile de oferte, inclusiv condițiile aplicabile produselor alimentare și furnizării acestora;

(g) dispoziții privind controalele administrative și fizice care trebuie efectuate de statele membre;

(h) dispoziții uniforme privind procedurile și termenele de plată, precum și reducerile aplicabile în caz de nerespectare, dispoziții contabile și proceduri pentru transferurile între statele membre, inclusiv descrierea sarcinilor care trebuie îndeplinite de organismele de intervenție naționale în cauză;

(i) condiții uniforme pentru punerea în aplicare a articolului 27 alineatul (9).”

39. La articolul 184 se adaugă următorul punct 9:

„(9) Parlamentului European și Consiliului, până la 31 decembrie 2014 cel târziu, privind aplicarea programului de distribuire de produse alimentare către persoanele cele mai defavorizate din Uniune, prevăzut la articolul 27, împreună cu orice propuneri adecvate.”

40. În partea VII, la capitolul I, se adaugă următoarele articole 196a și 196b:

„Articolul 196a Acte delegate

1. Competențele de a adopta actele delegate menționate în prezentul regulament îi sunt atribuite Comisiei pentru o perioadă de timp nedeterminată.

Imediat ce adoptă un act delegat, Comisia notifică simultan acest lucru Parlamentului European și Consiliului.

2. Delegarea de competențe menționată la alineatul (1) poate fi revocată în orice moment de Parlamentul European sau de Consiliu.

Instituția care a început o procedură internă pentru a decide dacă revocă sau nu delegarea competențelor trebuie să facă tot posibilul pentru a informa cealaltă instituție și Comisia într-un interval de timp rezonabil înainte de luarea deciziei finale, indicând competențele delegate care ar putea fi revocate și motivele posibile ale revocării.

Decizia de revocare pune capăt delegării competențelor specificate în respectiva decizie. Aceasta intră în vigoare imediat sau la o dată ulterioară, menționată în decizie. Decizia de revocare nu aduce atingere valabilității actelor delegate care sunt deja în vigoare. Decizia se publică în Jurnalul Oficial al Uniunii Europene .

3. Parlamentul European și Consiliul pot prezenta obiecții la actul delegat în termen de două luni de la data notificării. La inițiativa Parlamentului European sau a Consiliului, acest termen se prelungește cu o lună.

Dacă, la expirarea termenului respectiv, nici Parlamentul European și nici Consiliul nu au prezentat obiecții la actul delegat, acesta se publică în Jurnalul Oficial al Uniunii Europene și intră în vigoare la data prevăzută în actul respectiv.

Actul delegat se publică în Jurnalul Oficial al Uniunii Europene și intră în vigoare înainte de expirarea perioadei respective dacă atât Parlamentul European, cât și Consiliul au informat Comisia cu privire la intenția lor de a nu prezenta obiecții.

Dacă Parlamentul European sau Consiliul prezintă obiecții la un act delegat, acesta nu intră în vigoare. Instituția care a prezentat obiecții trebuie să indice motivele pentru care contestă actul delegat.

Articolul 196b Acte de punere în aplicare

1. În vederea adoptării de către Comisie a actelor de punere în aplicare menționate în prezentul regulament, se aplică procedura prevăzută la articolul [X] din Regulamentul (UE) nr. [XXX/XXXX] al Parlamentului European și al Consiliului.

2. Comisia este asistată de Comitetul de gestionare a organizării comune a piețelor agricole instituit prin articolul 195 din Regulamentul (CE) nr. 1234/2007 al Consiliului.”

Articolul 2

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la […]

Pentru Parlamentul European Pentru Consiliu

FIȘĂ FINANCIARĂ | Fichefin/478963rev2 (FB/nh) 6.5.2011.1 |

DATA: 27/09/2011 |

1. | LINIA BUGETARĂ: 05 02 04 01 | CREDITE: Buget 2011: 500 milioane EUR Proiect de buget 2012: 500 milioane EUR |

2. | TITLU: Propunere modificată de Regulament (UE) nr. …/… al Parlamentului European și al Consiliului de modificare a Regulamentului (CE) nr. 1290/2005 al Consiliului și a Regulamentului (CE) nr. 1234/2007 al Consiliului în ceea ce privește distribuirea de produse alimentare către persoanele cele mai defavorizate din Uniune. |

3. | TEMEI JURIDIC: Articolul 42, articolul 43 alineatul (2) și articolul 175 alineatul (3) din Tratatul privind funcționarea Uniunii Europene. |

4. | OBIECTIVE: Normele propuse sunt concepute în vederea punerii în aplicare a noilor dispoziții privind programul de distribuire de produse alimentare către persoanele cele mai defavorizate din Uniune. |

5. | IMPLICAȚII FINANCIARE | PERIOADĂ DE 12 LUNI (milioane EUR) | EXERCIȚIUL FINANCIAR ÎN CURS (milioane EUR) | EXERCIȚIUL FINANCIAR URMĂTOR (milioane EUR) |

5.0 | CHELTUIELI - DIN BUGETUL UE (RESTITUIRI/INTERVENȚII) - DIN BUGETELE NAȚIONALE - DIN ALTE SECTOARE | 500 | - | - |

5.1 | VENITURI - RESURSE PROPRII ALE UE (TAXE/TAXE VAMALE) - LA NIVEL NAȚIONAL | - | - | - |

2010 | 2011 | 2012 | 2013 |

5.0.1 | CHELTUIELI ESTIMATE | 500 | 500 |

5.1.1 | VENITURI ESTIMATE | - | - | - | - |

5.2 | METODĂ DE CALCUL: - |

6.0 | POATE FI FINANȚAT PROIECTUL DIN CREDITE ÎNSCRISE LA CAPITOLUL CORESPUNZĂTOR DIN BUGETUL ACTUAL? | DA NU |

6.1 | POATE FI FINANȚAT PROIECTUL PRIN TRANSFER ÎNTRE CAPITOLELE BUGETULUI ACTUAL? | DA NU |

6.2 | VA FI NECESAR UN BUGET SUPLIMENTAR? | DA NU |

6.3 | VOR TREBUI INCLUSE CREDITE ÎN BUGETELE VIITOARE? | DA NU |

OBSERVAȚII: Propunerea include un plafon bugetar anual în valoare de 500 milioane EUR. |

[1] JO C […], […], p. […].

[2] XX

[3] JO C […], […], p. […].

[4] JO L 352, 15.12.1987, p. 1.

[5] JO L 299, 16.11.2007, p. 1.

[6] JO C 293 E, 2.12.2006, p. 170.

[7] JO L 209, 11.8.2005, p. 1.